[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.9.2005

COM(2005) 456 τελικό

.

ΕΚΘΕΣΗ ΤΗΣ ΕΠΙΤΡΟΠΗΣ

Πρώτη ετήσια έκθεση προόδου σχετικά με το ευρωπαϊκό δίκαιο των συμβάσεων και την επισκόπηση του κοινοτικού κεκτημένου

ΕΚΘΕΣΗ ΤΗΣ ΕΠΙΤΡΟΠΗΣ

Πρώτη ετήσια έκθεση προόδου σχετικά με το ευρωπαϊκό δίκαιο των συμβάσεων και την επισκόπηση του κοινοτικού κεκτημένου (Κείμενο που παρουσιάζει ενδιαφέρον για τον ΕΟΧ)

Εισαγωγή

Η παρούσα έκθεση συνοψίζει την πρόοδο της πρωτοβουλίας για το ευρωπαϊκό δίκαιο των συμβάσεων (ΕΔΣ) και την επισκόπηση του κοινοτικού κεκτημένου ύστερα από την έκδοση της ανακοίνωσης της Επιτροπής για το ευρωπαϊκό δίκαιο των συμβάσεων και την αναθεώρηση του κοινοτικού κεκτημένου το 2004 («ανακοίνωση του 2004»)[1] και σκιαγραφεί τα βασικά θέματα πολιτικής.

Η παρούσα έκθεση, η πρώτη από μια σειρά ετήσιων εκθέσεων, έρχεται να εκπληρώσει τη δέσμευση που ανέλαβε η Επιτροπή προς το Συμβούλιο[2] και το Ευρωπαϊκό Κοινοβούλιο[3] στην ανακοίνωση του 2004.

Τη στήριξή του προς το εν λόγω σχέδιο εξέφρασε επίσης το Ευρωπαϊκό Συμβούλιο, το οποίο στα συμπεράσματά του της 5ης Νοεμβρίου 2004[4], σε συνέχεια της συνόδου του Ευρωπαϊκού Συμβουλίου στο Τάμπερε, ενέκρινε το «Πρόγραμμα της Χάγης»[5], που επίσης περιλαμβάνει το Κοινό Πλαίσιο Αναφοράς (ΚΠΑ). Η Επιτροπή ενσωμάτωσε στη συνέχεια το ΚΠΑ στο σχέδιο δράσης της, της 10ης Μαΐου 2005[6], το οποίο επίσης εγκρίθηκε από το Συμβούλιο[7]. Επιπλέον, το Ευρωπαϊκό Κοινοβούλιο, στο ψήφισμά του σχετικά με το νομοθετικό πρόγραμμα και το πρόγραμμα εργασίας της Επιτροπής για το 2005[8], καλεί την Επιτροπή να προωθήσει το σχέδιο για το ΕΔΣ και τονίζει την επιθυμία του να συμμετάσχει πλήρως στο σχέδιο αυτό.

Εκπονηση του ΚΠΑ

Ερευνητικό δίκτυο

Ύστερα από την αξιολόγηση των προτάσεων που υποβλήθηκαν στο πλαίσιο της πρόσκλησης υποβολής προτάσεων του Δεκεμβρίου του 2002 επιλέχθηκε ένα ερευνητικό δίκτυο που καλύπτει ευρέως τις ευρωπαϊκές νομικές παραδόσεις[9]. Η έρευνα διαρθρώνεται σε δέσμες εργασιών που προτείνουν οι ερευνητές και οι οποίες θα τροφοδοτήσουν το σχέδιο ΚΠΑ, το οποίο πρέπει να υποβληθεί έως τα τέλη 2007.

Δίκτυο του ΚΠΑ

Δημιουργία του δικτύου του ΚΠΑ

Ύστερα από πρόσκληση εκδήλωσης ενδιαφέροντος[10] δημιουργήθηκε το δίκτυο εμπειρογνωμόνων των ενδιαφερόμενων μερών για το ΚΠΑ («Δίκτυο ΚΠΑ»). Η συμμετοχή του εξασφαλίζει ότι κατά την έρευνα λαμβάνονται υπόψη το πρακτικό πλαίσιο στο οποίο θα πρέπει να εφαρμοστούν οι κανόνες, καθώς και οι ανάγκες των χρηστών.

Η επιλογή των εμπειρογνωμόνων βασίστηκε σε 4 κριτήρια: τις διαφορετικές νομικές παραδόσεις, την ισορροπία των οικονομικών συμφερόντων, την εμπειρογνωμοσύνη και το βαθμό δέσμευσής τους. Διενεργήθηκε σε 2 γύρους αξιολόγησης, στο δεύτερο εκ των οποίων δόθηκε έμφαση στην αντιμετώπιση αρχικών ελλείψεων σχετικά με την επαγγελματική και τη γεωγραφική εκπροσώπηση. Το δίκτυο περιλαμβάνει επί του παρόντος 177 μέλη, με ευρεία εκπροσώπηση των κρατών μελών και των επαγγελμάτων[11]. Ο κατάλογος των μελών του είναι διαθέσιμος[12].

Εργασίες του δικτύου ΚΠΑ

Το δίκτυο ΚΠΑ ξεκίνησε τις εργασίες του με τη διάσκεψη της 15ης Δεκεμβρίου 2004. Κατά τη διάρκεια της ερευνητικής διαδικασίας θα συμβάλει με τα σχόλιά του για τα ερευνητικά έγγραφα που θα συζητηθούν στο πλαίσιο εργαστηρίων και σε έναν ειδικό ιστοχώρο.

Κατά το παρόν στάδιο έχουν εντοπιστεί 32 θέματα που θα συζητηθούν έως τα τέλη του 2007. Τα μέλη του δικτύου ΚΠΑ έχουν εκδηλώσει το ενδιαφέρον τους για ειδικούς ερευνητικούς τομείς με βάση την ειδίκευσή τους. Καθώς τα εργαστήρια θα επιτρέψουν τη διεξαγωγή ουσιαστικής συζήτησης, το μέγεθος των ομάδων πρέπει να είναι περιορισμένο. Οι συμμετέχοντες στα εργαστήρια επιλέγονται με βάση τα ίδια κριτήρια που εφαρμόζονται για τη γενικότερη συμμετοχή των ενδιαφερομένων. Τα μέλη του δικτύου ΚΠΑ που δεν είναι δυνατόν να γίνουν δεκτά σε εργαστήρια καλούνται να υποβάλουν τα σχόλιά τους εγγράφως.

Η συμμετοχή των μελών του δικτύου ΚΠΑ στις ερευνητικές εργασίες διαρθρώνεται την παρούσα στιγμή ως εξής:

- Πριν από τα εργαστήρια, τα σχέδια έρευνας δημοσιεύονται στο σχετικό ιστοχώρο. Τα μέλη του δικτύου ΚΠΑ που έχουν εκδηλώσει το ενδιαφέρον τους για το συγκεκριμένο θέμα καλούνται να εξετάσουν τα σχέδια και να υποβάλουν τα σχόλιά τους.

- Μετά από τα εργαστήρια, οι ειδικοί του δικτύου ΚΠΑ καλούνται να συνοψίσουν τη συμβολή τους στη συζήτηση εγγράφως. Η Επιτροπή συντάσσει έκθεση που αντικατοπτρίζει τα σχόλια των μελών του δικτύου ΚΠΑ στα εργαστήρια, τις έγγραφες εισηγήσεις τους και τις απαντήσεις των ερευνητών. Οι εκθέσεις εντοπίζουν κατά κύριο λόγο θέματα πολιτικής, ιδίως όσα έχουν να κάνουν με το κοινοτικό κεκτημένο για το δίκαιο των συμβάσεων καταναλωτή, καθώς και οριζόντια θέματα.

- Οι ερευνητές έχουν στη διάθεσή τους 6 μήνες για να απαντήσουν στα σχόλια του δικτύου ΚΠΑ που συνοψίζονται στην έκθεση της Επιτροπής, λαμβάνοντάς τα υπόψη στα αναθεωρημένα σχέδια που συντάσσουν ή, σε περίπτωση διαφωνίας, εξηγώντας τους σχετικούς λόγους.

Από το Μάρτιο 2005 διοργανώθηκαν τα εξής εργαστήρια: συμβάσεις υπηρεσιών (11 Μαρτίου)· δικαιοπαροχή (Franchising), αντιπροσωπεία, διανομή (16 Μαρτίου)· δικαιώματα προσωπικής ασφάλειας (19 Απριλίου)· εθελοντική επέμβαση (29 Απριλίου)· αθέμιτος πλουτισμός (20 Μαΐου)· έννοια και λειτουργίες της σύμβασης (7 Ιουνίου) και έννοια του καταναλωτή και του επαγγελματία (21 Ιουνίου).

Δίκτυο εμπειρογνωμόνων των κρατών μελών

Το δίκτυο των εμπειρογνωμόνων των κρατών μελών για το ΚΠΑ συγκροτήθηκε από εμπειρογνώμονες που διορίστηκαν από τα κράτη μέλη. Είναι διαθέσιμος ένας κατάλογος των μελών[13]. Το δίκτυο ξεκίνησε τις εργασίες του με τη διεξαγωγή ενός πρώτου εργαστηρίου στις 3 Δεκεμβρίου 2004[14]. Το δεύτερο εργαστήριο, στις 31 Μαΐου 2005, είχε θέμα την επισκόπηση των διαδικαστικών και ουσιαστικών θεμάτων που προέκυψαν κατά τις εργασίες για το ΚΠΑ[15].

Ιστοχώρος

Η Επιτροπή διαμόρφωσε έναν ειδικό ιστοχώρο στον οποίο διαθέτουν πρόσβαση τα μέλη του δικτύου ΚΠΑ, οι εμπειρογνώμονες των κρατών μελών και το Ευρωπαϊκό Κοινοβούλιο. Όλα τα σχετικά έγγραφα, π.χ. τα σχέδια εγγράφων των ερευνητών, τα σχόλια του δικτύου ΚΠΑ, οι εκθέσεις εργαστηρίων της Επιτροπής, θα καταχωρούνται σε αυτό τον ιστοχώρο μέσω της διαδικασίας του ΚΠΑ.

Ευρωπαϊκό φόρουμ συζητήσεων

Η πρώτη συνεδρίαση του ευρωπαϊκού φόρουμ συζητήσεων, ενός φόρουμ που σύμφωνα με την ανακοίνωση του 2004 είχε σκοπό να φέρνει περιοδικά όλους όσοι συμβάλλουν στην ανάπτυξη του ΚΠΑ σε πολιτικό και τεχνικό επίπεδο, ιδίως τα μέλη του δικτύου ΚΠΑ και τους εμπειρογνώμονες των κρατών μελών, είχε προγραμματιστεί για τις 7 και 8 Ιουλίου 2005 στο Λονδίνο, με τη συνεργασία της βρετανικής προεδρίας. Η διάσκεψη αυτή όμως ακυρώθηκε λόγω των τρομοκρατικών επιθέσεων στο Λονδίνο. Προγραμματίστηκε εκ νέου για τις 26 Σεπτεμβρίου 2005. Η επόμενη συνεδρίαση του ευρωπαϊκού φόρουμ συζητήσεων, με τη συνεργασία της αυστριακής προεδρίας, προβλέπεται να διεξαχθεί στις 25 και τις 26 Μαΐου 2006 στη Βιέννη.

Θέματα που προέκυψαν κατά το πρώτο στάδιο εκπόνησης του ΚΠΑ

Δίκτυο ΚΠΑ και επισκόπηση του κοινοτικού κεκτημένου

Όπως επισημάνθηκε στην ανακοίνωση του 2004, τα πορίσματα (π.χ. ορισμοί, πρότυποι κανόνες) από την προετοιμασία του ΚΠΑ θα εξεταστούν στον τομέα προστασίας των καταναλωτών, στο πλαίσιο της επισκόπησης του κεκτημένου για θέματα καταναλωτή. Η επισκόπηση του κεκτημένου θα τροφοδοτήσει με τη σειρά της την ανάπτυξη ενός ευρύτερου ΚΠΑ. Η Επιτροπή τονίζει ότι κατά την κατάρτιση του ΚΠΑ πρέπει να δοθεί σαφής έμφαση στις πτυχές πολιτικής, έτσι ώστε να εξασφαλιστεί ότι η διαδικασία θα είναι λειτουργικότερη και αποτελεσματικότερη. Συνεπώς, η Επιτροπή θα δώσει σαφή προτεραιότητα στα θέματα που σχετίζονται με το κεκτημένο για το δίκαιο των συμβάσεων καταναλωτή και σε άλλα, σχετικά με το δίκαιο των συμβάσεων, κεκτημένα.

Διαδικαστικά ζητήματα

Η αποτελεσματικότητα της συνεργασίας στο πλαίσιο της διαδικασίας του ΚΠΑ έχει ουσιώδη σημασία. Η Επιτροπή επιθυμεί συνεπώς να βελτιώσει τις εργασίες στο πλαίσιο του δικτύου ΚΠΑ, ιδίως την αποτελεσματικότητα συνεισφοράς αυτού του δικτύου. Όπως αποφασίστηκε σε προγενέστερο στάδιο, η Επιτροπή θα επεκτείνει από έναν σε δύο μήνες το χρόνο κατά τον οποίο τα μέλη του δικτύου ΚΠΑ θα μπορούν να εξετάζουν τα σχέδια εγγράφων των ερευνητών αρχής γενομένης το δεύτερο εξάμηνο του 2005.

Η αξιολόγηση των ερωτηματολογίων που διένειμε η Επιτροπή στα εργαστήρια του δικτύου ΚΠΑ καθώς και οι συζητήσεις με τους εμπειρογνώμονες των κρατών μελών απεδείχθησαν ιδιαίτερα χρήσιμες. Με βάση τα παραπάνω, η Επιτροπή, προκειμένου να βελτιώσει τη διαδικασία για το ΚΠΑ, θα προβεί στης εξής ενέργειες:

- Θα δώσει προτεραιότητα στα θέματα/εργαστήρια που κρίνονται σημαντικά για την επισκόπηση του κεκτημένου για ζητήματα καταναλωτή και θα εμπλουτίσει ενδεχομένως τα εν λόγω θέματα/εργαστήρια με ζητήματα σχετικά με το κεκτημένο.

- Θα φροντίσει να επισημαίνονται στα σχέδια ποια μέρη των κανόνων αφορούν ειδικά την κύρια χρήση του ΚΠΑ, δηλ. την επισκόπηση του κεκτημένου, και ποια μέρη παρέχουν συμπληρωματικές λεπτομέρειες για πιθανή χρήση από τα κράτη μέλη κατά την εφαρμογή των οδηγιών.

- Θα εισαγάγουν μεγαλύτερη ευελιξία όσον αφορά τις μορφές των εργαστηρίων (π.χ. όπου αυτό κρίνεται απαραίτητο, θα διοργανώσει «ομάδες σύνταξης» για την κατάρτιση συστάσεων σχετικά με τη σύνταξη συγκεκριμένων ερωτήσεων· θα ορίσει εκπροσώπους σε εργαστήρια για να υπάρχει συνεκτικότητα σε οριζόντιο επίπεδο).

- Θα διερευνήσει περαιτέρω τρόπους οριστικοποίησης της συζήτησης, όταν έχει ήδη διεξαχθεί ένα εργαστήριο.

- Θα καλεί τους ερευνητές να παράσχουν, πριν από το εργαστήριο, μια συνολική σύνοψη, στην οποία θα σκιαγραφούνται τα βασικά χαρακτηριστικά του σχεδίου εγγράφου.

- Θα διοργανώσει εργαστήρια σχετικά με τη γενικότερη δομή του σχεδίου του ΚΠΑ.

- Θα καλέσει εκπροσώπους των κρατών μελών ή του Ευρωπαϊκού Κοινοβουλίου να καταρτίσουν σχέδια εκθέσεων σχετικά με τα εργαστήρια για το ΚΠΑ. Η Επιτροπή διατηρεί το δικαίωμα να αναθεωρήσει τα σχέδια εκθέσεων, έτσι ώστε να διασφαλιστεί η ουδέτερη και συνεκτική σύνταξή τους.

Οριζόντια ζητήματα ουσίας

Όσον αφορά την ουσία, η Επιτροπή επιθυμεί να υπογραμμίσει τα εξής, υπό το πρίσμα των συζητήσεων με τους ενδιαφερόμενους φορείς και τα κράτη μέλη:

- Η Επιτροπή θα τροφοδοτήσει στη διαδικασία για το ΚΠΑ τα ζητήματα που προκύπτουν κατά τη διαγνωστική φάση της επισκόπησης του κεκτημένου για θέματα καταναλωτή.

- Οι ορισμοί αφηρημένων νομικών όρων είναι απαραίτητοι για την κατάρτιση του ΚΠΑ και πρέπει να συμπεριληφθούν στα σχέδια. Στις περιπτώσεις που απαιτείται να γίνει διαχωρισμός ανάλογα με τους τομείς, αυτό θα πρέπει να επισημανθεί και να εξηγηθεί. Οι ορισμοί πρέπει να βρίσκονται σε στενή σύνδεση με τους κανόνες που έχουν συνταχθεί.

- Είναι καίριας σημασίας το σχέδιο για το ΚΠΑ να χαρακτηρίζεται στο σύνολό του από συνεκτικότητα. Πρέπει να διασαφηνιστεί η αλληλεξάρτηση μεταξύ γενικού και ειδικού δικαίου των συμβάσεων. Όσον αφορά τα θέματα οριζόντιας φύσης, πρέπει να εξευρεθούν συνεκτικές λύσεις. Πρέπει να αποσαφηνιστεί το πεδίο εφαρμογής των κανόνων.

- Οι αποφάσεις πολιτικής πρέπει να καθοριστούν και να εξηγηθούν με σαφήνεια, ιδίως στη σύνοψη των ερευνητών και στα σχόλια για το σχέδιο κανόνων.

- Πρέπει να τονιστεί ότι η αρχή της ελευθερίας των συμβάσεων είναι καθοριστική για τη διαδικασία. Εάν οι κανόνες έχουν υποχρεωτικό χαρακτήρα, αυτό πρέπει να αποσαφηνίζεται και να αιτιολογείται στα σχέδια.

- Έχει εξέχουσα σημασία να γίνει η κατάλληλη διαφοροποίηση μεταξύ των συμβάσεων B2B (μεταξύ επιχειρήσεων) και B2C (μεταξύ επιχείρησης και καταναλωτή). Το δίκαιο του καταναλωτή προσαρμόζει τις διαρθρωτικές ανισορροπίες μεταξύ καταναλωτών και εμπόρων· οι αποφάσεις πολιτικής μπορούν κατά συνέπεια να ληφθούν διαφορετικά για τις συμβάσεις μεταξύ επιχειρήσεων και καταναλωτών από ό,τι για τις συμβάσεις μεταξύ επιχειρήσεων. Προκειμένου να βρεθούν επαρκώς διαφοροποιημένες λύσεις, κρίνεται κατάλληλη η εφαρμογή μιας κατά περίπτωση προσέγγισης, βάσει της οποίας θα εντοπίζονται οι περιπτώσεις στις οποίες απαιτούνται ειδικοί κανόνες για θέματα καταναλωτή και, στις περιπτώσεις αυτές, θα προτείνονται αποκλίσεις από τους γενικούς κανόνες.

Η Επιτροπή θα καλέσει τους ερευνητές να εξετάσουν τα ζητήματα αυτά κατά την κατάρτιση ή την αναθεώρηση των σχεδίων.

Επισκόπηση του κεκτημενου για θεματα καταναλωτη

Η Επιτροπή, για να πραγματώσει τους στόχους της για τη βελτίωση της ρυθμιστικής νομοθεσίας και να αξιοποιήσει τις συνέργειες με το σχέδιο για το ΕΔΣ, δρομολόγησε την επισκόπηση του κοινοτικού κεκτημένου, έτσι ώστε να απλοποιήσει και να συμπληρώσει το ρυθμιστικό πλαίσιο. Η διαδικασία επισκόπησης περιγράφεται στην ανακοίνωση του 2004 και ακολουθεί το παράδειγμα του κεκτημένου για θέματα καταναλωτή λόγω της σχέσης του τελευταίου με το δίκαιο των συμβάσεων. Η παρούσα έκθεση έχει σκοπό να περιγράψει λεπτομερέστερα τη διαδικασία αυτή με βάση και πάλι μια προσέγγιση που βασίζεται στη χρήση παραδειγμάτων. Παρακάτω περιγράφεται η πρόοδος της επισκόπησης με ιδιαίτερη έμφαση στη διαδικασία· παρατίθενται όμως και ορισμένα προκαταρτικά πορίσματα σχετικά με τις επιμέρους οδηγίες για τον καταναλωτή και εξάγονται πιθανά συμπεράσματα.

Διαδικασία

Η Επιτροπή βρίσκεται ακόμη στο διαγνωστικό στάδιο, δηλαδή στο στάδιο ανάλυσης της μεταφοράς και της εφαρμογής των οδηγιών για τους καταναλωτές από τα κράτη μέλη. Η ανάλυση αυτή έχει ιδιαίτερη σημασία για να εντοπιστούν ρυθμιστικά προβλήματα, φραγμοί στην εσωτερική αγορά και ελλείψεις στην προστασία των καταναλωτών, καθώς και για να διερευνηθεί εάν αυτά οφείλονται σε προβλήματα σχετικά με τις υφιστάμενες οδηγίες ή στην πλημμελή υλοποίηση ή εφαρμογή τους σε ένα ή περισσότερα κράτη μέλη.

Επί του παρόντος διεξάγεται συγκριτική ανάλυση του δικαίου από δίκτυο ακαδημαϊκών και επαγγελματιών του νομικού κλάδου για την Επιτροπή. Η ανάλυση αυτή θα συμπληρώσει τους ελέγχους από την Επιτροπή όσον αφορά τη μεταφορά της κοινοτικής νομοθεσίας στο εθνικό δίκαιο. Θα εξεταστούν η εφαρμογή των οδηγιών στα κράτη μέλη καθώς και η σημαντικότερη εθνική νομολογία και διοικητικές αποφάσεις. Οι ερευνητές θα πραγματοποιήσουν συστάσεις ως προς τον εξορθολογισμό και την απλούστευση του κεκτημένου, έτσι ώστε να απαλειφθούν πιθανές περιπτώσεις αντιφάσεων, επικαλύψεων, φραγμών στην εσωτερική αγορά και περιπτώσεις στρέβλωσης του ανταγωνισμού. Η μελέτη θα δημοσιοποιηθεί το φθινόπωρο του 2006.

Η Επιτροπή προτίθεται να εκδώσει ένα συνολικό έγγραφο σχετικά με την επισκόπηση του κοινοτικού κεκτημένου για θέματα καταναλωτή. Το έγγραφο αυτό αναμένεται να δημοσιευτεί το πρώτο εξάμηνο του 2006.

Η Επιτροπή προτίθεται να διεξαγάγει ευρεία διαβούλευση, τα αποτελέσματα της οποίας θα δημοσιευθούν. Το Ευρωπαϊκό Κοινοβούλιο θα ενημερώνεται τακτικά για τα πορίσματά μας και την πρόοδο των εργασιών. Θα συσταθεί μόνιμη ομάδα εργασίας με εμπειρογνώμονες των κρατών μελών, όπως επισημάνθηκε στην ανακοίνωση του 2004· η πρώτη συνεδρίαση της ομάδας αυτής θα γίνει το φθινόπωρο του 2005. Οι τακτικές διαβουλεύσεις με τα ενδιαφερόμενα μέρη θα ξεκινήσουν επισήμως με τη δημοσίευση της έκθεσης το 2006. Ωστόσο, τα ενδιαφερόμενα μέρη μπορούν να διατυπώνουν τα σχόλιά τους και να υποβάλουν στοιχεία εκ των προτέρων στην Επιτροπή.

Παρότι δεν έχει ληφθεί τελική απόφαση ως προς τη μορφή της διαβούλευσης, οι εθνικοί εμπειρογνώμονες και τα ενδιαφερόμενα μέρη θα κληθούν να εξετάσουν ορισμένες μεμονωμένες οδηγίες, ενώ θα μπορούσαν να οργανωθούν ειδικά εργαστήρια για την εξέταση θεμάτων οριζόντιας φύσης, όπως είναι οι ορισμοί και τα μέτρα έννομης προστασίας.

Με τη διαδικασία της διαβούλευσης θα ολοκληρωθεί το διαγνωστικό στάδιο. Η Επιτροπή θα αξιολογήσει τις διάφορες επιλογές πολιτικής και θα εξετάσει την ανάγκη λήψης ρυθμιστικών μέτρων.

Παρότι είναι ακόμη νωρίς για να εξαχθούν συμπεράσματα σχετικά με τις μεμονωμένες οδηγίες, από τις μέχρι τώρα εργασίες με αντικείμενο τις οδηγίες για τη μοναδιαία τιμολόγηση[16], τις αγωγές παραλείψεως[17], τη χρονομεριστική μίσθωση[18]και τις πωλήσεις εξ αποστάσεως[19]προέκυψαν ορισμένα προκαταρκτικά πορίσματα. Αξίζει να σημειωθεί ότι η Επιτροπή αναγνωρίζει, κατά την εξέταση των εν λόγω οδηγιών, την ανάγκη να διασφαλιστεί η σωστή επιβολή τους, συμπεριλαμβανομένων των μέτρων αυτορύθμισης. Η συνεισφορά της επιτροπής που θα συσταθεί βάσει του κανονισμού για τη συνεργασία όσον αφορά την προστασία των καταναλωτών[20] θα είναι πολύτιμη για την επισκόπηση.

Προκαταρτικά πορίσματα σχετικά με τη μεταφορά της νομοθεσίας στο εθνικό δίκαιο

Μοναδιαία τιμολόγηση

Η οδηγία αφήνει μεγάλα περιθώρια διακριτικής ευχέρειας ως προς την εφαρμογή ορισμένων από τις κύριες διατάξεις της. Το γεγονός αυτό οδήγησε στην υιοθέτηση μέτρων μεταφοράς που κατά κάποιο τρόπο αποκλίνουν μεταξύ τους. Πρώτον, η οδηγία επιτρέπει, ως εναλλακτική επιλογή στις μετρικές μονάδες, τη χρήση μονάδων ποσότητας που χρησιμοποιούνται κατά τρόπο γενικευμένο και συνήθη για τη διάθεση ορισμένων προϊόντων στην αγορά κρατών μελών. Η δυνατότητα αυτή είχε ως αποτέλεσμα τη χρήση διαφορετικών μονάδων ποσότητας στο έδαφος της Κοινότητας για τα προϊόντα αυτά. Ωστόσο, δεν έχει ακόμα ξεκαθαριστεί ο βαθμός στον οποίο η κατάσταση αυτή μπορεί να παρεμποδίσει τις συγκρίσεις μεταξύ των τιμών και την ικανότητα των επιχειρήσεων να εγκαθίστανται σε άλλα κράτη μέλη.

Επιπλέον, τα κράτη μέλη μπορούν να εισάγουν εξαιρέσεις από τη γενική υποχρέωση αναφοράς της μοναδιαίας τιμής, με την αιτιολογία ότι η ένδειξη αυτή δεν θα ήταν χρήσιμη ή θα μπορούσε να προκαλέσει σύγχυση. Τα κράτη μέλη έκαναν χρήση της δυνατότητας αυτής με ποικίλους τρόπους. Η Επιτροπή γνωρίζει ότι η παραπάνω κατάσταση αποτελεί ένα πρόβλημα, που οφείλεται στο γεγονός ότι μόνο ένας μικρός αριθμός μη διατροφικών προϊόντων μπορεί να πωληθεί με μοναδιαία τιμή (π.χ. βαφές, ξυλεία). Η δημιουργία ενός κανόνα που να εφαρμόζεται σε όλες τις περιπτώσεις φαίνεται αμφίβολη.

Τέλος, η οδηγία επιτρέπει, για μια μεταβατική περίοδο, την παρέκκλιση από τη γενική υποχρέωση αναφοράς της μοναδιαίας τιμής προς όφελος ορισμένων μικρών επιχειρήσεων λιανικής πώλησης. Ωστόσο, καθώς η οδηγία δεν ορίζει τις «μικρές επιχειρήσεις λιανικής πώλησης», τα κράτη μέλη δεν εφαρμόζουν τα ίδια κριτήρια για να καθορίσουν ποιοι εμπίπτουν στην παρέκκλιση αυτή. Δεν είναι σαφές εάν η κατάσταση αυτή πρόκειται να προκαλέσει σοβαρά προβλήματα, εάν ληφθεί υπόψη ο τοπικός χαρακτήρας των περισσότερων σχετικών γεωγραφικών αγορών.

Σε οποιαδήποτε περίπτωση, καθώς η αναφορά τις τιμής αποτελεί εμπορική πρακτική, είτε περιέχεται σε διαφήμιση είτε όχι, οι σχετικές διατάξεις της οδηγίας πρέπει να συντονιστούν με την πρόσφατη οδηγία για τις αθέμιτες εμπορικές πρακτικές[21].

Αγωγές παραλείψεως

Οι περισσότεροι οργανισμοί ή οργανώσεις που κοινοποιήθηκαν από τα κράτη μέλη στην Επιτροπή βάσει της οδηγίας για τις αγωγές παραλείψεως είναι οργανώσεις καταναλωτών. Μέχρι στιγμής καμία από αυτές δεν επιδίωξε την άσκηση διασυνοριακής αγωγής παραλείψεως. Οι τρέχουσες εργασίες αναμένεται να βοηθήσουν στο να εντοπιστούν τα κύρια εμπόδια που μπορεί να αντιμετωπίζουν οι οργανώσεις καταναλωτών, στην προσπάθειά τους να ασκήσουν αγωγή παραλείψεως σε άλλο κράτος μέλος.

Η βρετανική οργάνωση «Office of Fair Trading» (OFT) αποτελεί τη μόνη οργάνωση που μέχρι στιγμής άσκησε αγωγή παραλείψεως. Μια βελγική εταιρία έστελνε ταχυδρομικώς ανεπίκλητους εμπορικούς καταλόγους σε κατοίκους του Ηνωμένου Βασιλείου, γνωστοποιώντας τους παράλληλα ότι είχαν κερδίσει ένα βραβείο. Δημιουργήθηκε η εντύπωση στους καταναλωτές ότι, για να εξασφαλίσουν το υποτιθέμενο βραβείο, έπρεπε να αγοράσουν κάποιο προϊόν από τον εν λόγω κατάλογο. Ωστόσο, οι νικητές του βραβείου είχαν προεπιλεγεί και η τεράστια πλειονότητα των καταναλωτών που έλαβαν τους καταλόγους δεν είχαν πιθανότητες να κερδίσουν το βραβείο. Η βρετανική οργάνωση ισχυρίστηκε ότι οι επιστολές κοινοποίησης σχετικά με το βραβείο ήταν παραπλανητικές και άσκησε αγωγή παραλείψεως σε δικαστήριο του Βελγίου. Το τελευταίο ζήτησε την παύση της διαφήμισης αυτής.

Ο κανονισμός για τη συνεργασία όσον αφορά την προστασία των καταναλωτών συστήνει ένα δίκτυο αρχών αρμόδιων για την προστασία των οικονομικών συμφερόντων των καταναλωτών, εναρμονίζει εν μέρει τις αρμοδιότητές τους για τη διεξαγωγή ερευνών και προβλέπει την παροχή αμοιβαίας βοήθειας. Η OFT θα μπορεί συνεπώς να ζητήσει από τις βέλγους ομολόγους της να λάβουν μέτρα επιβολής.

Χρονομεριστική μίσθωση

Τα προβλήματα των καταναλωτών με τις χρονομεριστικές μισθώσεις αποτελούν μείζονα πρόκληση. Η Επιτροπή λαμβάνει σειρά καταγγελιών, κυρίως από καταναλωτές και το Ευρωπαϊκό Κοινοβούλιο, που αφορούν τις χρονομεριστικές μισθώσεις στην Ισπανία και, σε μικρότερο βαθμό, στην Πορτογαλία και την Κύπρο. Τα στοιχεία από τα ευρωπαϊκά κέντρα καταναλωτών φαίνεται να επιβεβαιώνουν τη σοβαρότητα του προβλήματος.

Τα κύρια ζητήματα σχετικά με τις συμβάσεις αυτές είναι τα ακόλουθα :

- Νέα προϊόντα που δεν εμπίπτουν στη νομοθεσία για τις χρονομεριστικές μισθώσεις (π.χ. όμιλοι διακοπών, συμβάσεις διάρκειας μικρότερης των 3 ετών και συμβάσεις που αφορούν καταλύματα σε πλοία)·

- Παραπλανητική εμπορία και ανεπαρκής ενημέρωση των καταναλωτών σχετικά με το προϊόν και την προθεσμία υπαναχώρησης·

- Επιθετικές τεχνικές πώλησης, π.χ. άσκηση πίεσης για την πώληση ενός προϊόντος·

- Προβλήματα με την επιστροφή των προκαταβολών που απαγορεύονται βάσει της οδηγίας.

Ορισμένα από τα προβλήματα αυτά, όσον αφορά τις παραπλανητικές και τις επιθετικές τεχνικές εμπορίας, θα εξετασθούν σε συνδυασμό με την πρόσφατη οδηγία για τις αθέμιτες εμπορικές πρακτικές.

Πωλήσεις εξ αποστάσεως

Η επισκόπηση της οδηγίας για τις πωλήσεις εξ αποστάσεως έχει επιβεβαιώσει μέχρι στιγμής την ανάγκη να διασαφηνιστούν ορισμένοι ορισμοί και να χρησιμοποιηθούν οι όροι με μεγαλύτερη συνοχή, τόσο στην οδηγία αυτή όσο και μεταξύ των διαφόρων οδηγιών. Ένα καλό παράδειγμα αποτελούν οι αναφορές που κάνει η οδηγία στις «εργάσιμες ημέρες» και στις «ημέρες» καθώς και οι διαφορετικές ελάχιστες προθεσμίες υπαναχώρησης που υφίστανται στις διάφορες νομικές πράξεις για την προστασία των καταναλωτών[22].

Προέκυψαν επίσης ουσιαστικότερα προβλήματα ορισμού. Σε πρόσφατη απόφαση του Δικαστηρίου των Ευρωπαϊκών Κοινοτήτων[23], κατόπιν αίτησης για την έκδοση προδικαστικής απόφασης σχετικά με την έννοια των όρων «υπηρεσίες μεταφορών» στο πλαίσιο διένεξης της OFT, η ερμηνεία που έδωσε το Δικαστήριο στους όρους αυτούς ήταν ευρύτερη από την ερμηνεία που υποστήριζαν η Επιτροπή και η OFT, εξαιρώντας έτσι από το πεδίο εφαρμογής της οδηγίας τις υπηρεσίες ενοικίασης αυτοκινήτων.

Ορισμένες εξαιρέσεις από την οδηγία αυτή δημιουργούν επίσης προβλήματα στην πράξη. Για παράδειγμα, οι δημοπρασίες εξαιρούνται από την οδηγία, αν και ορισμένα κράτη μέλη επέλεξαν να εξαιρέσουν μόνο ορισμένους τύπων δημοπρασιών. Ωστόσο, ορισμένοι ιστοχώροι συνδυάζουν τις δημοπρασίες και τις αγορές σε σταθερή τιμή. Στην τελευταία περίπτωση, ισχύουν οι διατάξεις της οδηγίας για τις συναλλαγές μεταξύ επιχείρησης και καταναλωτή. Η κατάσταση αυτή μπορεί να δημιουργήσει σύγχυση στους καταναλωτές.

Ομοίως, οι νέες τεχνολογίες και πρακτικές εμπορίας επιβάλλουν να εξεταστεί η ορθότητα ορισμένων ορισμών. Για παράδειγμα, απαιτείται η γραπτή επιβεβαιώση μιας πληροφορίας σε «σταθερό μέσο». Ορισμένα κράτη μέλη έχουν εκφράσει τον προβληματισμό της σχετικά με την ερμηνεία των όρων αυτών στο πλαίσιο των συμβάσεων που συνάπτονται μέσω μηνύματος από κινητό τηλέφωνο (δηλ. σύντομα μηνύματα κειμένου που αποστέλλονται μέσω κινητών τηλεφώνων). Η Επιτροπή, εξετάζοντας παρόμοια ζητήματα, θα λάβει φυσικά υπόψη την ερμηνεία παρόμοιων εννοιών σε άλλες νομοθετικές πράξεις της Κοινότητας π.χ. στην οδηγία για την εξ αποστάσεως εμπορία χρηματοοικονομικών υπηρεσιών.[24]

Η Επιτροπή θα εξετάσει επίσης πόσο εύκολο είναι να εφαρμοστεί η οδηγία στην πραξη. Έχουν αντιμετωπίσει οι επιχειρήσεις ή οι καταναλωτές προβλήματα με συγκεκριμένες πτυχές της οδηγίας; Για παράδειγμα, το γεγονός ότι η έναρξη της προθεσμίας υπαναχώρησης μπορεί να διαφέρει ανάλογα με το εάν πρόκειται για αγαθά ή υπηρεσίες δημιούργησε σύγχυση στους καταναλωτές και εμπόδια στις επιχειρήσεις στην περίπτωση συμβάσεων που αφορούν τόσο αγαθά όσο και υπηρεσίες;

Γενικότερα, για την επισκόπηση της οδηγίας απαιτείται να εξεταστεί προσεκτικά η αλληλεπίδραση της τελευταίας με άλλες κοινοτικές πράξεις στον τομέα της προστασίας των καταναλωτών (π.χ. με τις προηγούμενες απαιτήσεις ενημέρωσης βάσει των οδηγιών για τα οργανωμένα ταξίδια[25] και τη χρονομεριστική μίσθωση· προϊόντα όπως η αγορά με δόσεις ή η χρηματοδοτική μίσθωση ισοδυναμούν με χρηματοοικονομική υπηρεσία κατά την έννοια της οδηγίας αυτής και/ή της οδηγίας για την εξ αποστάσεως εμπορία χρηματοοικονομικών υπηρεσιών) καθώς και σε άλλους τομείς, όπως η προστασία των δεδομένων και το ηλεκτρονικό εμπόριο.

Πιθανά αποτελέσματα

Εάν κατά τη διάρκεια του διαγνωστικού σταδίου η Επιτροπή συγκεντρώσει στοιχεία που δείχνουν ότι το κεκτημένο πρέπει να αναθεωρηθεί ή να συμπληρωθεί, τότε θεωρητικά έχει 2 επιλογές:

α) μια κάθετη προσέγγιση που συνίσταται στην επιμέρους αναθεώρηση των υφιστάμενων οδηγιών (π.χ. αναθεώρηση της οδηγίας για τη χρονομεριστική μίσθωση) ή τη ρύθμιση συγκεκριμένων τομέων (π.χ. με την έκδοση μιας οδηγίας για τον τουρισμό, στην οποία θα συμπεριλαμβάνονται διατάξεις των οδηγιών για τα οργανωμένα ταξίδια και τη χρονομεριστική μίσθωση)·

β) μια πιο οριζόντια προσέγγιση, δηλ. την έκδοση μίας ή περισσοτέρων πράξεων-πλαισίων με τις οποίες θα ρυθμίζονται τα κοινά χαρακτηριστικά του κοινοτικού κεκτημένου. Οι(η) πράξη(-εις)-πλαίσιο θα περιέχουν κοινούς ορισμούς και θα ρυθμίζουν τα κύρια συμβατικά δικαιώματα και μέτρα έννομης προστασίας των καταναλωτών.

Με βάση την οριζόντια προσέγγιση, η Επιτροπή μπορεί, για παράδειγμα, να συντάξει οδηγία σχετικά με τις συμβάσεις μεταξύ επιχειρήσεων και καταναλωτών που αφορούν την πώληση αγαθών. Με τον τρόπο αυτό θα μπορούσαν να ρυθμιστούν με συνεκτικό τρόπο οι συμβατικές πτυχές της πώλησης, που βρίσκονται τώρα διάσπαρτες σε διάφορες οδηγίες (π.χ. οδηγίες σχετικά με την πώληση καταναλωτικών αγαθών[26], τις καταχρηστικές ρήτρες των συμβάσεων[27], τις συμβάσεις εκτός εμπορικού καταστήματος[28]). Σύμφωνα με τις αρχές για τη βελτίωση του ρυθμιστικού πλαισίου, η νομοθετική αυτή πράξη αναμένεται να εξορθολογίσει σημαντικά το ρυθμιστικό πλαίσιο καθώς με τη νέα οδηγία θα μπορούσαν να συστηματοποιηθούν όλες οι σχετικές διατάξεις των υφιστάμενων οδηγιών που σχετίζονται με το αντικείμενο αυτό. Τα μέρη των υφιστάμενων οδηγιών που καλύπτουν τις τεχνικές εμπορίας (π.χ. οι περιορισμοί στη χρήση ορισμένων εξ αποστάσεως μέσων επικοινωνίας) και τις υπηρεσίες θα παραμείνουν σε ισχύ. Τα μέρη αυτά, εάν κριθεί δυνατό και απαραίτητο, θα μπορούσαν να αποτελέσουν αντικείμενο ρύθμισης με χωριστή πράξη(-εις)-πλαίσιο στο μέλλον. Η οριζόντια προσέγγιση δεν αποκλείει τις κάθετες λύσεις, εάν αυτές κριθούν απαραίτητες.

Οποιαδήποτε προσέγγιση και εάν επιλεγεί, οι συνεργίες μεταξύ του κοινοτικού κεκτημένου και της πρωτοβουλίας για το ΕΔΣ πρέπει να αξιοποιηθούν.

Οποιαδήποτε απόφαση για την αναθεώρηση του κοινοτικού κεκτημένου θα αποτελέσει αντικείμενο αξιολόγησης αντικτύπου. Σύμφωνα με τη διοργανική συμφωνία για τη βελτίωση της νομοθεσίας[29], τα αποτελέσματα της αξιολόγησης αυτής θα ανακοινωθούν στο Ευρωπαϊκό Κοινοβούλιο, το Συμβούλιο και το κοινό.

Ανάπτυξη άλλων μέσων

Μέτρο ΙΙ του σχεδίου δράσης

Στο σχέδιο δράσης του 2003, η Επιτροπή συμφώνησε να εξετάσει εάν μπορεί να προωθήσει την ανάπτυξη, στο επίπεδο της Ένωσης, τυποποιημένων ρητρών στον τομέα των συμβάσεων από ιδιωτικούς φορείς, φιλοξενώντας ιδίως έναν ιστοχώρο στον οποίο οι φορείς στην αγορά θα μπορούσαν να ανταλλάσσουν σχετικές πληροφορίες.

Ύστερα από προσεκτική μελέτη η Επιτροπή θεωρεί ότι δεν είναι κατάλληλο να δημιουργηθεί ο ιστοχώρος αυτός για τους εξής λόγους:

- Για να μπορούν να εφαρμόζονται οι τυποποιημένες ρήτρες σε όλες τις έννομες τάξεις του ΕΟΧ, πρέπει να συμμορφώνονται με το πλέον περιοριστικό εθνικό δίκαιο. Η Επιτροπή κρίνει ότι οι φορείς που δεν δραστηριοποιούνται σε όλες τις έννομες τάξεις της ΕΕ, ιδίως σε όσες χαρακτηρίζονται από τα πλέον περιοριστικά εθνικά συστήματα, μπορεί να μην έκριναν πρόσφορη τη χρήση των τυποποιημένων όρων. Το ενδεχόμενο αυτό όμως θα μείωνε δραστικά τον κύκλο των οικονομικών παραγόντων που θα επωφελούνταν από το εγχείρημα αυτό.

- Οι τυποποιημένες ρήτρες συντάσσονται κατά κανόνα για έναν συγκεκριμένο τομέα. Δύσκολα μπορεί να θεωρηθεί πώς συμβατικές ρήτρες που συντάχθηκαν για έναν συγκεκριμένο τομέα μπορούν να χρησιμοποιηθούν σε άλλους τομείς της οικονομίας.

- Η αυξανόμενη ταχύτητα των νομοθετικών αλλαγών απαιτεί τη συνεχή ενημέρωση των τυποποιημένων ρητρών στον τομέα των συμβάσεων. Κατά συνέπεια, οι τυποποιημένες ρήτρες που επρόκειτο να καταχωρηθούν σε ιστοχώρο της Επιτροπής θα έχαναν γρήγορα τη χρησιμότητά τους.

- Η πολυπλοκότητα και η ανάγκη συνεχούς αναθεώρησης των τυποποιημένων ρητρών συνεπάγονται υψηλά νομικά έξοδα για την ενημέρωσή τους. Η Επιτροπή θεωρεί αμφίβολο οι φορείς που θα επένδυαν τεράστια ποσά για την ανάπτυξη και την ενημέρωση των τυποποιημένων ρητρών να αποδέχονταν να μοιραστούν αφιλοκερδώς το τελικό αποτέλεσμα με ανταγωνιστές τους.

- Η Επιτροπή είχε ήδη αναφέρει στο σχέδιο δράσης και στην ανακοίνωση του 2004 ότι οι τυποποιημένες ρήτρες επρόκειτο να δημοσιοποιηθούν στον εν λόγω ιστοχώρο με αποκλειστική ευθύνη των φορέων που τις δημοσιοποιούν, χωρίς η Επιτροπή να βαρύνεται με τυχόν ευθύνες ως προς τη νομική ή την εμπορική εγκυρότητα των ρητρών αυτών. Ωστόσο, εάν οι ρήτρες που δημοσιοποιούνται στον ιστοχώρο δεν ελέγχονται για να διαπιστωθεί ότι είναι έγκυρες και ότι μπορούν να εφαρμοστούν σε όλες τις εθνικές έννομες τάξεις ή ότι συνάδουν με την κοινοτική νομοθεσία, αυτό θα μείωνε σημαντικά την αξία της ανταλλαγής αυτής.

Λόγω του εκτιμώμενου υψηλού κόστους για τη δημιουργία ιστοχώρου με τις απαραίτητες λειτουργίες, χωρίς να έχει υπολογιστεί το κόστος μετάφρασης, και βάσει των όσων προαναφέρθηκαν, η Επιτροπή αποφάσισε να μην δημιουργήσει ιστοχώρο για την ανταλλαγή των τυποποιημένων ρητρών στον τομέα των συμβάσεων.

Σκοπιμότητα μιας προαιρετικής πράξης στο ευρωπαϊκό δίκαιο των συμβάσεων («26 ο σύστημα»)

Στον τομέα των χρηματοοικονομικών υπηρεσιών, η Επιτροπή στην πράσινη βίβλο της για την πολιτική σχετικά με τις χρηματοοικονομικές υπηρεσίες (2005-2010)[30] σημειώνει τη συζήτηση για το λεγόμενο «26ο σύστημα», αφήνοντας ως έχουν τις 25 ομάδες κανόνων. Η Επιτροπή ανταποκρίνεται στην πρόσκληση να εξετάσει περαιτέρω τη σκοπιμότητα ενός 26ου συστήματος, δρομολογώντας μελέτη σκοπιμότητας, π.χ. στους τομείς της απλής (διά βίου) ασφάλισης και των αποταμιευτικών προϊόντων. Η Επιτροπή προτείνει επίσης τη δημιουργία ομάδων φόρουμ για ειδικά προϊόντα λιανικής, από εμπειρογνώμονες που θα εκπροσωπούν τη βιομηχανία και τα συμφέροντα των καταναλωτών, με σκοπό να εντοπίζουν τυχόν εμπόδια και να εξετάζουν πιθανές λύσεις. Το έργο αυτό θα στηρίζεται σε εκτεταμένη έρευνα. Επιπλέον, στο πράσινο βιβλίο για την ενυπόθηκη πίστη στην ΕΕ[31] η Επιτροπή χαιρετίζει τις απόψεις σχετικά µε τα πλεονεκτήµατα τυποποίησης των συμβάσεων ενυπόθηκων δανείων, π.χ. μέσω μιας πράξης για το 26ο σύστημα, και αναφέρει ότι το σύστημα αυτό θα μπορούσε να εισαχθεί με ένα νοµοθετικό µέσο που θα συμπλήρωνε αλλά δεν θα αντικαθιστούσε τα εθνικά συστήματα, και που θα προσφέρεται ως εναλλακτική επιλογή στα συµβαλλόµενα µέρη μιας σύμβασης.

Annex: CFR-net members; overview

Country | Business | Legal professions | Consumers’ org. | Total |

|Industry |Trade |Services |Financial Services |General |Lawyers |Judges |Notaries |Arbitrators |Public registrars | | | |Austria | | | | |2 |1 | | | | | |3 | |Belgium | | | | | |2 | | | | |1 |3 | |Cyprus | | | | | | | | | | | | | |Czech Republic |1 | | | | |1 | | | | | |2 | |Denmark | | | | | |1 | | | | | |1 | |Estonia | | | | | | | | | | | | | |Finland | | | | |1 |1 | | | | | |2 | |France | |1 | |3 |1 |2 | | | | |1 |8 | |Germany |11 | |1 |6 | |5 |10 |2 | | | |35 | |Greece | | | | | | | | | | | | | |Hungary | | | | | | | | | | | | | |Ireland | | | | | |1 | | | | | |1 | |Italy | |1 | |1 | |4 |2 |1 | | |1 |10 | |Latvia | | | | | |1 | | | | | |1 | |Lithuania | | | | | | | | | | |1 |1 | |Luxemburg | | | |1 |1 | | | | | |1 |3 | |Malta | | | | | |1 | | |1 | | |2 | |Netherlands |2 | | | | |1 |1 | | | | |4 | |Poland |1 | | | | |1 | | | | | |2 | |Portugal | | | | | |1 | | | | |2 |3 | |Slovakia | | | | | | | | | | | | | |Slovenia | | | | |1 | | | |1 | | |2 | |Spain | | | | | |4 | | | |2 |1 |7 | |Sweden |2 | | | | |2 | | | | | |4 | |UK |2 |1 |2 |4 | |12 |2 | |1 | |1 |25 | |EU org. |8[32] |5[33] |1 |14 |2 |4[34] | |13[35] | | |4 |51 | |Non-EU |4 | | | | | | | | | | |4 | |

[1] COM(2004) 651 τελικό, ΕΕ C 14 της 20.1.2005, σ. 6.

[2] ΕΕ αριθ. C 246, 14.10.2003, σ. 1.

[3] P5_TA(2003)0355.

[4] Έγγραφο 14292/04 του Συμβουλίου της 5.11.2004.

[5] Παράρτημα I στο έγγραφο 14292/04 του Συμβουλίου.

[6] COM(2005) 184 τελικό.

[7] Έγγραφο 9778/2/05 ΑΝΑΘ. 2 του Συμβουλίου της 10.6.2005.

[8] P6_TA-PROV (2005) 0053.

[9] Για περισσότερες λεπτομέρειες βλ. ftp://ftp.cordis.lu/pub/citizens/docs/kickoff_p7_p8_2004.pdf

[10] ΕΕ S 148 της 31.7.2004.

[11] Βλ. παράρτημα.

[12] http://europa.eu.int/comm/consumers/cons_int/safe_shop/fair_bus_pract/cont_law/common_frame_ref_en.htm

[13] Βλέπε υποσημείωση 12.

[14] Βλέπε υποσημείωση 12.

[15] Βλέπε υποσημείωση 12.

[16] Οδηγία 98/6/EΚ της 16.2.1998, ΕΕ L 80 της 18.3.1998, σ. 27.

[17] Οδηγία 98/27/EΚ της 19.5.1998, ΕΕ L 166 της 11.6.1998, σ. 51

[18] Οδηγία 94/47/EΚ της 26.10.1994, ΕΕ L 280 της 29.10.1994, σ. 83.

[19] Οδηγία 97/7/EΚ της 20.5.1997, ΕΕ L 144 της 4.6.1997, σ. 19.

[20] Κανονισμός (EK) αριθ. 2004/2006 της 27.10.2004 (ΕΕ L 364 της 9.12.2004, σ. 1).

[21] Οδηγία 2005/29/ΕΚ της 11.5.2005, ΕΕ L 149 της 11.6.2005, σ. 22.

[22] Τα προβλήματα που σχετίζονται με τις διαφορετικές προθεσμίες υπαναχώρησης είχαν ήδη υπογραμμιστεί τη στιγμή έκδοσης της οδηγίας, βλ. Δήλωση του Συμβουλίου και του Ευρωπαϊκού Κοινοβουλίου, ΕΕ L 144 της 4.6. 1997, σ. 28.

[23] C-336/03 Easycar (UK) Ltd v. Office of Fair Trading.

[24] Οδηγία 2002/65 της 23.9.2002, ΕΕ L 271 της 9.10.2002, σ. 16.

[25] Οδηγία 90/314/ΕΟΚ της 13.6.1990, ΕΕ L 158 της 23.6.1990, σ. 59.

[26] Οδηγία 1999/44/EΚ της 25.5.1999, ΕΕ L 171 της 7.7.1999, σ. 12.

[27] Οδηγία 93/13/EΟΚ της 5.4.1993, ΕΕ L 95 της 21.4.1993, σ. 28.

[28] Οδηγία 85/577/EΟΚ της 20.12.1985, ΕΕ L 372 της 31.12.1985, σ. 31.

[29] ΕΕ C 321 της 31.12.2003, σ. 1.

[30] COM(2005) 177 τελικό.

[31] COM(2005) 327 τελικό.

[32] 1 Belgium, 1 Spain, 1 Germany,1 Norway, 2 Italy (UNICE).

[33] 1 Spain, 1 France (FEDSA).

[34] 1 France, 1 Italy, 1 Slovenia, 1 UK (CCBE).

[35] 1 Austria, 1 Belgium, 4 France, 1 Hungary, 3 Germany, 1 Netherlands, 1 Italy, 1 Spain (CNUE).